B4-0582, 0586, 0590, 0591, 0592 ja 0593/98

Päätöslauselma tietoyhteiskunnasta, Internetistä ja demokratiasta

Euroopan parlamentti, joka

A. ottaa huomioon tietoverkkojen ja julkisten laitosten verkkojen tarjoamat valtavat tiedonvaihtoon liittyvät mahdollisuudet sekä työpaikkoihin, vientiin ja alueiden eristymisen torjumiseen liittyvät taloudelliset mahdollisuudet,

B. katsoo, että Euroopan unionin on pyrittävä osaltaan vahvistamaan sellaista kehystä, jossa on toteuttava poliittisia, oikeudellisia, sosiaalisia, taloudellisia ja kulttuuriin liittyviä toimia, joilla tähdätään siihen, että tietoyhteiskunnan kehittyminen voisi hyödyttää kaikkia kansalaisia,

C. katsoo, että sananvapaus on yksi demokraattisen yhteiskunnan peruspilareista ja että tietoyhteiskunnan mukanaan tuomien uusien välineiden, kuten Internetin, interaktiivinen käyttö voisi avata mahdollisuudet demokratian vahvistamiselle avoimuutta lisäämällä,

D. katsoo, että Euroopan unionin toimielinten, jäsenvaltioiden sekä alueellisten julkisten yksiköiden toimintojen ja toimien julkisuus on demokratian perustekijä,

E. muistuttaa, että Internetin globalisoituminen edellyttää kansainvälistä sääntelykehystä, joka perustuu rehelliseen kilpailuun ja edistää yksityisten investointien nopeaa kehitystä ja julkisten ja yksilön etujen suojaamista, mukaan lukien kulttuurisen ja kielellisen monimuotoisuuden sekä ihmisarvon ja alaikäisten suojaaminen,

F. huomauttaa, että kaikkien kansalaisten mahdollisuus käyttää tätä uutta teknologiaa on erittäin tärkeää sosioekonomisen syrjäytymisen välttämiseksi,

G. ottaa huomioon, että on tärkeää, etteivät nämä ilmiöt johda kehitysmaiden eristymiseen entisestään,

H. pitää välttämättömänä huolehtia siitä, että uudet viestintä- ja tietopalvelut hyödyttävät kaikkia Euroopan maita ja kaikkia niiden kansalaisia,

I. ottaa huomioon, että tietyt Yhdysvaltain yliopistot ovat tehneet Yhdysvaltain hallituksen ja liike-elämän tukemana aloitteen kehittääkseen uuden nopeamman ja tehokkaamman verkon, jota kutsutaan nimellä Internet 2,

J. ottaa huomioon tarpeen välttää asiasisällön samanlaisuus pyrittäessä kunnioittamaan ja puolustamaan Euroopan kansojen kulttuurista ja kielellistä erilaisuutta;

Euroopan parlamentti, joka

1. Pyytää unionia ja jäsenvaltioita osoittamaan poliittista tahtoa ja luomaan tietoyhteiskunnan suosimalla sekä yksityishenkilöitä että yrityksiä hyödyttävän uuden teknologian ja uusien viestintä- ja tietopalvelujen kehittämistä;

2. Kehottaa jäsenvaltioita ja hallituksia sisällyttämään maidensa opetus- ja koulutusjärjestelmien opetusohjelmiin kansalaistaitokokonaisuuden, jotta voidaan kehittää kansalaisten kykyä arvioida tietoyhteiskunnan välineiden suoltamaa tietotulvaa kriittisesti;

3. Kehottaa jäsenvaltioita ja komissiota ottamaan uuden teknologian hyödyntämiseen liittyvän potentiaalin käyttöön opetustarkoituksiin ja etenkin täydennyskoulutuksen ja etäopiskelun sekä kielten opiskelun kehittämiseen ja opetus- ja koulutuslaitosten yhdistämiseen verkkoon, jotta edistettäisiin virtuaalista liikkuvuutta sekä tietojen ja kokemusten vaihtoa tällä alalla;

4. On sitä mieltä, että EU:n pitäisi pyrkiä johtoasemaan tietyillä ratkaisevilla aloilla; katsoo, että erityisesti EU:n tieto- ja viestintätekniikkaa koskevissa toimintalinjoissa olisi kiinnitettävä enemmän huomiota ääni- ja kieliteknologiaan, jotta nykyinen monikielisyyttä koskeva taitotieto ja kokemus voitaisiin saattaa maailmanlaajuiseksi kilpailueduksi;

5. Kehottaa komissiota tekemään tutkimuksen nykyisen Euroopassa käytettävän uuden teknologian sekä vielä käyttöönottamattoman teknologian, kuten Internet 2 -verkon, vaikutuksista ja mahdollisuuksista;

6. Pyytää komissiota laatiman suositusluonnoksen, jolla pyritään varmistamaan kansalaisten mahdollisuudet käyttää vapaasti näitä uusia palveluja ja jossa otetaan huomioon erityisesti käyttöä ja sen rahoittamista koskevat järjestelyt (Internetin ilmaiset käyttöpisteet institutionaalisen tai julkisia laitoksia koskevan tiedon hankkimiseksi) sekä pyrkimykset tehdä asiaa tunnetuksi käyttäjien keskuudessa ja järjestää heille koulutusta demokraattisten arvojen mukaisesti;

7. Pyytää kaikkia poliittisia elimiä ja lainsäädäntöelimiä käyttämään Internetiä keinona, jolla kansalaisille kerrotaan tehtävistä päätöksistä, mikä vahvistaa kansalaisten tietoisuutta poliittisesta prosessista;

8. Kehottaa jäsenvaltioita varmistamaan, että uusia palveluja käytetään sanan- ja tiedonvapauden sekä kulttuurivaihtojen, opetuksen ja kansalaisten yhteiskunnallisen osallistumisen edistämiseen erityisesti laajentumisen yhteydessä tai kansainvälisissä yhteyksissä sellaisten maiden kanssa, joissa on autoritäärinen tai repressiivinen hallinto;

9. Korostaa jälleen tarvetta ottaa käyttöön mahdollisimman pian ilmaisia Internet-käyttöpisteitä kansalaisten tutustuttamiseksi tähän uuteen välineeseen ja opastamiseksi hankkimaan institutionaalista ja julkisia laitoksia koskevaa tietoa (koulut, kirjastot, paikalliset keskukset);

10. Pyytää neuvostoa ja jäsenvaltioita vahvistamaan uudelleen tarpeen noudattaa kansainvälistä lähestymistapaa uuden teknologian ja uusien tietopalvelujen kehityksen varmistamiseksi;

11. Pyytää komissiota antamaan parlamentille säännöllisesti tietoja kansainvälisissä järjestöissä käytävien keskustelujen edistymisestä ja Yhdysvaltain tekemien alaa koskevien ehdotuksien kehittymisestä; pyytää jäsenvaltioita yhteensovittamaan kantojaan aiheisiin, joista keskustellaan Ottawassa lokakuussa 1998 pidettävässä elektronista kaupankäyntiä käsittelevässä konferenssissa, kuten erityisesti tietosuoja, verolainsäädännön hallinnointi ja soveltaminen, kuluttajien oikeudet ja digitaaliset allekirjoitukset;

12. Pyytää edistämään Euroopan unionin elinten ja jäsenvaltioiden ja alueiden elinten kaikkien asiakirjojen tallentamista kokonaisuudessaan audiovisuaaliseen verkkoon ja erityisesti varmistamaan Euroopan parlamentin istuntojen ja muiden toimielinten julkisten kokousten audiovisuaalinen lähettäminen telematiikan avulla;

13. Toteaa vakaana aikomuksenaan, että se julkistaa kaikki lainsäädännölliset asiakirjansa ja vireillä olevan toimintansa sekä vetoomukset Internetissä;

14. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden sekä jäsenyyttä hakeneiden valtioiden hallituksille ja parlamenteille, alueiden komitealle ja Yhdistyneiden kansakuntien pääsihteerille.